খাদ্যভবনের পর কালীঘাট মেট্রো স্টেশন। গেট আটকে অটোস্ট্যান্ড। সিগন্যালের পরোয়া না করেই ছুটছে অটো। ফলে জীবনের ঝুঁকি নিয়েই চলাফেরা করছেন পথচারীরা! তবুও হেলদোল নেই অটোচালকদের।
সম্প্রতি খাদ্যভবনের মূল ফটক আটকে দাঁড়িয়ে থাকা অটোর চালকদের সরে যেতে বলার কারণে হেনস্থার শিকার হয়েছিলেন খাদ্যমন্ত্রী জ্যোতিপ্রিয় মল্লিক। এর পরেও পরিস্থিতি বদলায়নি। মঙ্গলবার সেই একই ছবি দেখা গেল রাসবিহারী অ্যাভিনিউয়ে কালীঘাট মেট্রো স্টেশনের বাইরেও।
অভিযোগ, মেট্রো স্টেশনের বাইরে গেট লাগোয়া ফুটপাত দখল করে চলছে বাজার। ফলে যাত্রীদের দাঁড়ানোর মতো একটুও জায়গা নেই। তার উপর অটোর দৌরাত্ম্য। গেট আটকেই অটোস্ট্যান্ড। উল্লেখ্য, ওই রাস্তায় কালীঘাট মেট্রো-গড়িয়াহাট এবং বালিগঞ্জ-রাসবিহারী-সহ চারটি রুটের অটো চলে। নিত্যযাত্রী দেবযানী রায় বলেন, ‘‘এই সমস্যা আজকের নয়। রাস্তা পার হওয়া যায় না। রাস্তা আটকে দাঁড়িয়ে থাকে একের পর এক অটো। কিছু বললেও কর্ণপাত করেন না অটোচালকেরা। প্রশাসনিকভাবেও কোনও ব্যবস্থা নেওয়া হয় না।’’ 
যাত্রীদের আরও অভিযোগ, অটো সরানোর কথা বললেই জোটে অটোচালকদের অভদ্র আচরণ। আর সে সময় দেখা পাওয়া যায় না কোনও পুলিশের। এক যাত্রীর কথায়, ‘‘অটোচালকদের হাতে মন্ত্রী হেনস্থা হয়েছিলেন বলেই পুলিশ ধড়পাকড় করেছিল। কিন্তু এখানে কার জন্য পুলিশ থাকবে! এখানে অটোচালকেরা সিগন্যালের তোয়াক্কাও করেন না। ফলে প্রাণের ঝুঁকি নিয়েই আমাদের প্রতিদিন চলাফেরা করতে হয়।’’ গেট আটকে অটো রাখার প্রসঙ্গে এক চালক বলেন, ‘‘এখানে ছাড়া দাঁড়ানোর জায়গা কই! যাত্রী তুলতে হলে এছাড়া কোনও উপায় নেই।’’
‘দক্ষিণ কলকাতা অটোরিকশ ড্রাইভার্স ও অপারেটর্স ইউনিয়নে’র জারি করা নির্দেশিকায় যাত্রীদের সঙ্গে ভাল ব্যবহার করার কথা বললেও তা এই রুটে ঠিকমতো মানা হয় না বলে অভিযোগ। ওই রুটের এক নিত্যযাত্রী কাকলি দেবনাথ বলেন, ‘‘কোনও একদিন খুচরো পয়সা না দিতে পারলেও অপমানজনক কথা শুনতে হয়।’’